section_heading: Životopis
paragraph_text: Dubrovački ga Senat, 14. veljače 1647., predlaže, a papa Inocent X., 16. rujna iste godine, potvrđuje za trebinjsko-mrkanskog biskupa. Zaređen je u Bazilici sv. Marije od nebeskog oltara, 22. rujna 1647. godine. Glavni posvetitelj bio mu je Vincenzo kard. Maculani. Zbog straha od Turaka, uskoka i hajduka, za 14-godišnje uprave, nije nikada stupio na tlo Trebinjske biskupije. Ipak, uspio je održavati veze s dvojicom župnika iz Ravnog i Graca. Povremeno je stanovao na Mrkanu, ali je zbog čestih pljački otoka za vrijeme Kandijskoga rata više vremena provodio u Dubrovniku nego na Mrkanu. U izvješću iz 1659., Cvjetković piše Kongregaciji Koncila kako su hajduci/gusari za vrijeme Kandijskoga rata temeljito opustošili biskupovu kuću i crkvu na Mrkanu.